钦定古今图书集成/理学汇编/学行典/第046卷 > 刘勰新论 > 《去情》
## 钦定古今图书集成/理学汇编/学行典/第046卷 > 刘勰新论 > 《去情》

情者，是非之主，而利害之根。有是必有非，能利亦能
害。是非利害存于衷，而彼此还相疑。故“无情以接物，
在遇而恒通；有情以接人，触应而成碍。”由此观之，则
情之所处，物之所疑也。是以谋扬誉人，而受誉者不
以为德；身肤强饭，而蒙饱者不以为惠；婴儿伤人，而
被伤者不以为怨；侏儒嘲人，而获嘲者不以为辱。何
者？有情于誉饱，虽蒙惠而非德；无情于伤辱，虽获毁
而无憾。鱼不畏网而畏鹈，复仇者不怨镆铘而怨其
人。网无心而鸟有情，剑无情而人有心也。使信士分
财，不如投策探钩；使廉士守藏，不如闲局全封。何者？
有心之于平，不若无心之不平也；有欲之于廉，不若
无欲之不廉也。今人目若骊珠，心如“权衡，评人好丑”，
虽言得其实，彼必嫌怨。及其自照明镜，摹刻其容，丑
状既露，则内惭而不怨。向之评者，与镜无殊，然而向
怨今惭者，以镜无情而人有心也。三人居室，二人交
争，必取信于不争者，以辨彼此之得失。夫不争者未
必平，而交争者未必偏，而信于不争者何也？以争者
之心并挟胜情故也。飘瓦击人，虚心触己，是以圣人
弃智以全真，遣情以接物，不为名尸，不为谋府，混然
无际，而俗莫能累矣。